और एक बात ये हुई है कि दोहरी आय वाले परिवारों के कारण इस पूरी शैक्षिक प्रक्रिया में पालकों की शिरकत कम हो गई है। इकलौती पालक होने के कारण कॉर्पोरेट प्रोफेशनल निना रंजन दास को उनके 16 वर्षीय बेटे राहुल की शैक्षिक जरूरतों को लेकर उसके ट्यूशन टीचर के भरोसे बहुत ज्यादा रहना पड़ता है। वे अच्छा कमा रही हैं और खर्च करने में काबिल हैं। मौजूदा स्थिति में सिर्फ दिल्ली-एनसीआर में ही पांच लाख से अधिक निजी शिक्षक ट्यूशन क्षेत्र में काम कर रहे हैं। अंदाजा है कि ये आंकड़ा बढ़ता जा रहा है। ऐसा इसलिए कि इस व्यवसाय में कर देने की आवश्यकता ना होने के कारण कोई भी क्वालिफाइड शिक्षक ट्यूशन सेंटर चला कर महीने में 50,000 से 70,000 रु. के बीच कमा सकता है। कुछ जगह तो निजी ट्यूशन्स इतने लोकप्रिय हैं कि एक वर्ष एडवांस में ही सीटें बुक हो जाती हैं। हैदराबाद की प्रिया सुब्रह्मण्यम एक ऐसी शिक्षिका हैं। उनके अनुसार, “सिर्फ कमजोर छात्र ही ट्यूशन्स के लिए जाते हैं, यह एक बहुत बड़ी गलतफहमी है। अब निजी ट्यूशन्स का मतलब है गम्भीरता से पढ़ाई और परिणाम-केंद्रित कार्य।” वे उच्च माध्यमिक कक्षाओं के लिए विशेष रूप से एकाउंट्स ट्यूशन्स लेती हैं।